ज़ी न्‍यूज़ ने गलती यह कर दी कि अपने बिज़नेस प्रमुख को नवीन जिंदल के पास भेज दिया। नवीन जिंदल शुरुआत में 25 करोड़ पर अपने खिलाफ खबरें रुकवाने पर राज़ी हो गए थे, लेकिन शायद चंद्रा-चौधरी-अहलूवालिया की मति मारी गई थी कि उन्‍होंने अगली मीटिंग में 100 करोड़ की मांग कर दी और उलटे जिंदल के स्टिंग में फंस गए। जब 25 अक्‍टूबर को जिंदल दिल्‍ली की प्रेस कॉन्‍फ्रेंस में रिवर्स स्टिंग की सीडी जारी कर रहे थे, रमेश अग्रवाल को अचानक वहां पहुंचा देख कर कई पत्रकारों को आश्‍चर्य हुआ, जो उनकी कहानी से वाकि़फ़ हैं। यह बात ज़ी न्‍यूज़ के भीतर के कई लोगों को भी पता नहीं थी कि ऐसा होने वाला है। अग्रवाल के हल्‍ला मचाने के बावजूद ज़ी के अलावा और किसी मीडिया ने उन्‍हें तवज्‍जो नहीं दी। अगले दिन यानी 26 अक्‍टूबर की सुबह रमेश अग्रवाल को इस लेखक ने फोन किया तो फोन उनके बेटे ने उठाया। परिचय पूछने के बाद उन्‍होंने अग्रवाल को फोन दिया। अग्रवाल के मुताबिक वे दिल्‍ली के राकलैंड अस्‍पताल में अपना इलाज करवने आए हुए थे और 25 तारीख को जिंदल के बंगले पर एक ज्ञापन देने गए थे, जहां अचानक उन्‍होंने पाया कि जिंदल प्रेस कॉन्‍फ्रेंस कर रहे हैं और वे सीधे वहीं चले गए। एक बात समझ में नहीं आती कि जिंदल यदि अग्रवाल पर जानलेवा हमला साल भर पहले करवा चुका थे, जैसा कि अग्रवाल का दावा है, तो उनका ऐसे शख्‍स के पास ज्ञापन देने जाना कितना व्‍यावहारिक जान पड़ता है? रमेश अग्रवाल की उस दिन प्रेस कॉन्‍फ्रेंस में मौजूदगी अब भी रहस्‍य बनी हुई है, हालांकि इसका प्रत्‍यक्ष लाभ अगर किसी को भी मिलता दिखता है तो वह ज़ी न्‍यूज ही है। जैसा कि शुरुआत में हमने कहा, सत्‍ता और मीडिया के बीच रिश्‍वतखोरी और दलाली का मामला इतना सीधा नहीं है बल्कि इसमें आंदोलनों का भी एक पेंच है, और इसे समझा जाना कहीं ज्‍यादा ज़रूरी है।